Source: http://www.mzdovecentrum.sk/clanok-z-titulky/minimalna-mzda.htm
Timestamp: 2018-09-18 20:56:40+00:00
Document Index: 645913

Matched Legal Cases: ['§ 2', '§ 120', '§ 123', '§ 124', '§ 96', '§ 96', '§ 134']

V zmysle zákona 663/2007 Z. z. sa mesačná minimálna mzda uplatňuje len v prípade zamestnancov, ktorí sú odmeňovaní formou mesačnej mzdy, resp. majú dohodnutý alebo priznaný mesačný plat. Tento záver vyplýva z ustanovení § 2 odseky 1 a 3 zákona. V prípade zamestnancov, ktorí sú odmeňovaní inou mzdovou formou, než je mesačná mzda (napr. hodinová tarifná mzda, úkolová alebo akordná mzda, alebo podielová mzda), sa pri posudzovaní ich nárokov vychádza z hodinovej minimálnej mzdy.
Od 1. januára 2013 bude musieť aj výška odmeny, vyplatenej za prácu na základe niektorej z dohôd o prácach vykonávaných mimo pracovného pomeru, dosahovať sumu minimálnej mzdy ustanovenej príslušným nariadením vlády Slovenskej republiky.
Z hľadiska pracovnoprávnych nárokov zamestnancov zvýšenie sumy minimálnej mzdy má priamy dosah na nasledujúce nároky zamestnancov garantované Zákonníkom práce:
sadzby minimálnych mzdových nárokov (§ 120),
minimálna sadzba mzdového zvýhodnenia za nočnú prácu (§ 123),
minimálna sadzba mzdovej kompenzácie za sťažený výkon práce (§ 124),
garantovaná spodná hranica výšky mzdy za neaktívnu časť pracovnej pohotovosti na pracovisku (§ 96 ods. 3),
minimálna výška náhrady za neaktívnu časť pracovnej pohotovosti mimo pracoviska (§ 96 ods. 5),
minimálna výška zisteného alebo používaného priemerného zárobku zamestnanca (§ 134 ods. 5)